钦定古今图书集成/历象汇编/岁功典/第096卷 > 齐东野语 > 长历纪闰疏数
## 钦定古今图书集成/历象汇编/岁功典/第096卷 > 齐东野语 > 长历纪闰疏数

以杜征南《长历》考《春秋》之月日，虽甚精密，而其置闰
之法窃有疑焉。如隐公二年闰十二月，五年、七年亦
皆闰十二月，然犹是三岁一闰，五岁再闰。如庄公二
十年置闰，其后则二十四年以至二十八年，皆以四
岁一闰，无乃失之疏乎？僖公十二年闰至十七年方
闰，二十五年闰至三十年方闰，率以五岁一闰，何其
愈疏乎？如定公八年置闰，其后则十年以至十二年、
十四年，皆以二年一闰，无乃失之数乎？闵之二年辛
酉既闰矣，僖之元年壬戌又闰，僖之七年、八年，哀之
十四年、十五年，皆以连岁置闰，何其愈数乎？至于襄
之二十七年，一岁之间顿置两闰，盖曰“十一月辰在
申，司历过也。”于是既觉其谬，故前闰“建酉，后闰建戌，
以应天正。”然前乎此者，二十一年既有闰，二十四年、
二十六年又有闰。历年凡六，置闰者三，何缘至此失
闰已再，而顿置两闰乎？近则十馀月，远或二十馀年，
其疏数殆不可晓。并著于此，以叩识者。